als_Latn dik_Latn sag_Latn
Golat e Lenës dhe Arbrit kanë afruar me kreun kuqezinjtë, durrsakët nuk “duken” në fushë, ndërsa me italianin kanë harruar të fitojnë. Dje mbetën me 10 vetë pas daljes me të kuqe të Mancakut
FLAMURTARI – TEUTA 2-0
E dielë, 8 dhjetor 2013, ora 13:00, në stadiumin “Flamurtari” të Vlorës
Shënues: Lena 19’, Arbri 57’
Flamurtari: Xhelili, Sakaj, Kuqi, Dushku, Begaj, Arbri (Ar.Shehaj 70’), B.Telushi, H.Zeqiri, Begaj, Pepa (Lo.Shehaj 83’), Abilaliaj (Qejvani 66’)
Trajner: Ernest Gjoka
Teuta: Rizvani, Idrizaj, Osmani (Jakupi 72’), R.Hoxha, Da Silva, Nika, Dosti, Hodo, Ahmataj, Xhafaj, Zhoel. Trajner: Roberto Sorrentino
Gjyqtarë: Lorenc Jemini, Ermal Barushi, Gerard Qirici (Tiranë)
Kartonë të Verdhë: Zeqiri, Pepa / Osmani, Hodo, Mancaku (2)
Kartonë të Kuq: Mancaku
Arbri: Golin e prisja, ia dedikoj djalit
Në fund të ndeshjes, shënuesi i golit të fitores për vlonjatët, Polizoi Arbri është shprehur i lumtur për golin, po mbi të gjitha për rikthimin e ekipit tek fitoret. “Jam shumë i lumtur për rikthimin tek fitorja. E kishim nevojë këtë fitore, pas humbjes së javës së kaluar. Tani duhet të shikojmë përpara dhe të vazhdojmë në këtë ritëm. Goli është një ndjesi e veçantë, aq më tepër në ndeshje të tilla. Dua këtë gol t’ia dedikoj djalit tim, Noelit”, u shpreh pas ndeshjes, mesfushori beratas, i cili shënon sërish përballë Teutës, pas golit të shënuar në ndeshjen e parë mes këtyre dy ekipeve në shtator.
Lena: Fitorja dhe goli për tifozët
Duket se performancat e mira të ndeshjeve të fundit për Nijas Lenën janë shpërblyer, madje janë finalizuar me gol, në një nga ndeshjet më të rëndësishme të sezonit për Flamurtarit. Mesfushori shqiptaro-maqedonas shënoi në minutën e 19-të, duke kaluar ekipin e tij në avantazh, ndërsa ky ishte gol i tij i parë për këtë sezon me fanelën e Flamurtarit. Lena vendosi që këtë gol t’ua dedikojë tifozëve, ndërsa në deklaratën e tij të pasndeshjes u shpreh shumë i lumtur që arrin të shënojë. “Jam shumë i lumtur për golin që shënova. E kishim vlerësuar maksimalisht këtë ndeshje dhe kjo u pa dhe në fushën e lojës. E kërkuam që shpejt golin dhe e gjetëm. Dua që këtë gol t’ua dedikoj të gjithë tifozëve vlonjatë”, deklaroi në prononcimin e tij pas ndeshjes, mesfushori shqiptaro-maqedonas, Nijas Lena.
Pepa, sherr verbal me tifozët
Sulmuesi lushnjar, Brunild Pepa, i aktivizuar në këtë ndeshje në rolin e mesfushorit të majtë, ka patur një acarim me tifozët në fund të pjesës së parë. Me mbylljen e 45-minutëshit një pjesë e tifozëve kanë ofenduar lushnjarin, ndërsa i nervozuar ky i fundit u është kthyer duke i hedhur “zjarr benzinës”. Është dashur ndërhyrja e Halim Begajt që gjithçka të qetësohej dhe që lojtari të hynte në dhomat e zhveshjes. Ndërkohë, kur mendohej se gjithçka ishte mbyllur me aq, në momentin e zëvendësimit, sulmuesi lushnjar u është kthyer sërish një pjese të tifozëve në tribunën përballë, ndërsa kjo i ka kushtuar edhe kartonin e verdhë. Vlen të përmendet se gjatë daljes së tij, tribuna e ka duartrokitur sulmuesin e ri.
Momente paniku për Osmanin
Në minutën e 70’ të ndeshjes, pas një përplasje kokë më kokë në mesfushë, mbrojtësi korçar i Teutës, Tefik Osmani, ka qëndruar për disa momente i shtrirë në fushë duke humbur ndjenjat, ndërsa është dashur ndërhyrja e ambulancës për të qetësuar situatën për numrin “19” të miqve. Osmani ka marrë trajtim në ambulancë dhe më pas ka shkuar drejt stolit të skuadrës së tij, ndërsa gjatë rrugës është duartrokitur nga sportdashësit vlonjatë në shenjë respekti.
Problem muskular për Zeqirin
Në fund të ndeshjes, fantazisti vlonjat, Hair Zeqiri ka pësuar një tërheqje muskulare duke braktisur përkohësisht fushën e lojës, ndërsa më pas me ndërhyrjen e mjekëve është rikthyer sërish në fushë, por duke çaluar. Nga kampi vlonjat shpresohet të mos jetë një dëmtim i rëndë, pasi Zeqiri është lojtari i momentit dhe ditën e sotme ka realizuar dhe dy asiste për vlonjatët, duke treguar dhe njëherë rëndësinë që ka për skuadrën. Nesër pritet të merret vesh masa e dëmtimit për mesfushorin 25-vjeçar.
Sakaj feston ditëlindjen me ekipin
Artan Sakaj ka festuar ditën e djeshme ditëlindjen e tij të 33-të. “Veterani” vlonjat ka mbledhur shokët e ekipit dhe stafin pas ndeshjes, për të festuar, ndërsa në këtë rast ka qenë i pranishëm dhe presidenti i Flamurtarit, Shpëtim Gjika, i cili i ka sjellë dhe tortën 33-vjeçarit. Mbledhja pas ndeshjes tregon edhe njëherë klimën e mirë që mbizotëron në kampin vlonjat.
“Djemtë e Detit”, të pranishëm në Vlorë
Një grup prej 50 vetësh, pjesëtarë të grupimit të tifozëve të organizuar durrsakë “Djemtë e Detit”, kanë qenë të pranishëm në humbjen e ekipit të tyre përballë Flamurtarit. Ultrasit durrsakë, ishin nisur në 9 të mëngjesit nga Durrësi dhe gjatë të gjithë kohës kanë mbështetur ekipin e tyre, por në fund janë larguar të zhgënjyer me rezultatin e ndeshjes. Në mesazhin e tyre pas ndeshjes në rrjetin social në “Facebook”, durrsakët i kanë bërë thirrje ekipit për ndryshim rezultati, ndërsa duket se për këtë rezultat kanë fajësuar trajnerin Sorrentino.
als_Latn ace_Latn als_Latn uzn_Latn uzn_Latn fin_Latn ace_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn